
1.   CONTEXTUL SOCIAL- POLITIC AL DESFĂŞURĂRII ALEGERILOR

1.1 O economie în creştere în perioada crizei
Modelul economic şi social german de după război avea trei caracteristici importante: economia socială de piaţă (Soziale Marktwirtschaft), care concilia abordarea liberală cu preocuparea pentru justiţia socială; aşa numitul capitalism rhenan care a dezvoltat instituţii şi comportamente favorabile negocierii, compromisului şi cooperării în toate domeniile ceea ce a favorizat creşterea, bunăstarea, coeziunea, participarea socială la toate nivelele societăţii; puternicul caracter industrial al economiei germane şi dependenţa de exporturi, ceea ce a făcut să se acorde o atenţie sporită competitivităţii industriei, controlului inflaţiei  şi stabilităţii preţurilor. Pe plan economic a fost stimulat şi s-a afirmat patriotismul economic german prezent în campania electorală din acest an, dominată de sloganuri precum Germania e puternică şi trebuie să rămână aşa, ceea ce arăta că aceasta va rămâne una din direcţiile fundamentale şi pentru viitor. 
Exigenţele globalizării şi reunificării germane au modificat în timp caracteristicile acestui model, modelul însuşi fiind intens criticat din cauza reglementării excesive, productivităţii slabe, creşterii şomajului, sistemului decizional care acorda dreptul de veto Landurilor şi cerea consultarea permanentă cu sindicatele. Reformele liberale, la început lente, ale primului guvern condus de G. Schröder (1998-2002), apoi extinderea lor au dus în final la sfârşitul modelului cooperativ german, considerat prea consensual şi limitativ pentru capitalismul dur
. Măsurile luate de guvernele aflate la conducerea Germaniei, începând din anul 2000, de către cancelarul social-democrat Gerhard Schröder, prin Agenda 2000, au stabilit îngheţarea salariilor, fapt ce a dus la creşterea competitivităţii, şi la o mai mare flexibilizare a pieţei muncii. Esenţa reformelor germane în faţa derivei statului social din acea perioadă a constituit-o elaborarea legilor Harz, în perioada 2003-2005, cele ce au schimbat radical piaţa muncii. Ele au avut la bază schimbarea viziunii asupra asistenţei sociale trecând de la acordarea unui sprijin pentru autoasistenţă, egal pentru toţi (Hilfe zur Selbsthilfe), la principiul conform căruia a susţine implica şi cerinţe de a munci (Fördern und Fordern), adică a stabili o reciprocitate între drepturi şi îndatoriri
. Prima lege Hartz a fost dată în ianuarie 2003 şi a vizat condiţiile de concediere şi munca interimară sau temporară; a doua lege. A doua lege, din aprilie 2003 a facilitat un tip de activitate atipică, autoantreprenoriatul, minijoburile. Legea a treia Hartz III din aprilie 2004 a reformat profund sistemul de acordare a indemnizaţiilor de şomaj şi a reformat Biroul federal al Muncii care a devenit Agenţia federală pentru forţa de muncă (Bundesagentur für Arbeit, BA). Legea Hartz IV, din ianuarie 2005 , cea mai contestată, a redefinit sistemul de asistenţă socială din fonduri publice, instituind criterii clare  şi a creat un sistem de reinserţie a şomerilor prin crearea unor job de 1 euro pentru servicii de utilitate colectivă. Efectele acestor legi au fost controversate, contradictorii, ele dând posibilităţi multiple de întoarcere la muncă a multor şomeri dar şi creşterea gradului de sărăcire şi de inegalitate. Salariile mici reprezentau în anul 2010 22 % , faţă de 17 % la nivelul Europei, iar în anul 2013 erau 1,3 milioane lucrători săraci în Germania. Rata sărăciei în Germania era de 12,2% în 2005, de 15,2 % în 2007 şi 15,8 % în 2011. Prin aplicarea legilor Hartz, îndemnizaţiile de şomaj s-au dat doar pe termen de 12 luni, în loc de 26 luni,  şi pe termen de 18 luni doar celor cu vârste de peste 55 ani. Măsurile ulterioare nu au făcut decât să crească inegalităţile sociale (7 milioane de salariaţi avînd un salariu pe oră de până la 8,5 euro, din care 1,3 milioane au 5 euro pe oră, iar jumătate din contractele de muncă fiind pe durată determinată). 
La începutul lunii octombrie 2013 a fost sărbătorită Ziua Unităţii Germane, prilej cu care germanii au reevaluat acest eveniment istoric. Institutului de studii sociologice Allensbach a realizat o cercetare concluzionând că oamenii din estul Germaniei se simt încă cetăţeni de categoria a doua, fiind de părere că situaţia din est, condiţiile de trai de acolo sunt discriminatorii. Chiar dacă aproape toate drumurile, străzile şi edificiile din fosta RDG au fost renovate între timp iar infrastructura a fost modernizată, salariile sunt cu 20 la sută mai mici decât în vestul Germaniei, iar pensiile cu 10 la sută. Din punctul de vedere al economiştilor, situaţia se explică prin faptul că firmele prezente în estul Germaniei sunt, în principal, furnizori de subansamble pentru întreprinderile din vest. Studiile arată dezamăgirea mare a cetăţenilor germani din est care afirmau că "cei din vestul Germaniei sunt aroganţi, aleargă numai după bani, sunt superficiali şi birocratici". În mod surprinzător, Institutul de studii demoscopice Forsa a pus în evidenţă faptul că germanii din est şi vest nu cred că aparţin aceluiaşi popor, ceea ce spune mult despre stadiul procesului de unificare. 

Germania se confruntă cu probleme economico-sociale structurale, manifestându-se  o puternică îmbătrânire a populaţiei şi o criză a natalităţii, în anul 2011, numărul naşterilor fiind la cel mai scăzut nivel de după război. În acest context, demografii au estimat că populaţia germană s-ar putea să scadă de la 82 milioane locuitori la 60 milioane în anul 2050. Conform datelor OECD, în ţară se înregistrează o scădere a forţei de muncă, Germania trebuind să recruteze, conform statisticilor Agenţiei naţionale de recrutare a forţei de muncă,  până în anul 2025, cu un deficit de 5,4 milioane lucrători calificaţi, aproape 200000 anual. În anul 2012, Germania a primit 1 milion de lucrători străini, cel mai ridicat nivel din ultimii 17 ani, majoritatea din Europa de Sud (spanioli, italieni, greci şi portughezi). În perioada 2011-2012, guvernul german a facilitat recunoaşterea diplomelor străine şi acordarea vizelor de sejur. Conform unui raport al Biroului de statistică german
 Destatis, publicat pe 7 mai 2013, mii de imigranţii italieni, greci şi spanioli au venit în Germania din cauza politicii de austeritate din ţara lor, compensând astfel lipsa forţei de muncă de pe piaţa germană. Este cel mai mai puternic flux de forţă de muncă din 1995. Creşterea numărului imigranţilor în anul 2012 a fost de 13%  în raport cu anul 2011. Principalele state din care provin ei sun ţările din Europa Centrala si de Est, Polonia, România şi Ungaria, dar şi din ţările din sud, cu de peste 40% mai mult.  Acest fenomen a compensat îmbătrânirea accentuată a populaţiei germane şi a atras forţa de muncă bine pregatită.

În ultimii ani, deşi la nivel mondial şi european s-a manifestat o puternică criză economică şi financiară, Germania a înregistrat o stare economică bună, cu o creştere economică de 0,4% în anul 2013
 şi de 1,8% prevăzută pentru anul viitor. Şomajul a scăzut la 6,8% din populaţia activă, fiind cel mai scăzut de la reunificarea Germaniei, iar anumite landuri, precum Bade-Wurtemberg sau Bavaria, nu au avut  aproape deloc şomaj. Şomajul de lungă durată, adică cel care a depăşit 1 an, a fost redus cu 40% faţă de anul 2007. În acelaşi timp, s-a redus simţitor numărul persoanelor care au avut nevoie de de un venit minim social. Conform celui de al patrulea raport guvernamental referitor la sărăcie, după o creştere a decalajelor în perioada 2000 -2005, în anul 2007, sărăcia a scăzut considerabil, mai ales datorită activării pieţei muncii
. Consumul intern a crescut datorită creşterii recente a salariilor cu 2,5% în anul 2012. Datele oficiale arată că indicele care măsoară starea consumului (GFK) s-a stabilit la 6,5 - 6,8 în acest an, cel mai ridicat nivel din anul 2007, iar indicele stării afacerilor (IFO) a progresat la 104,4 -106,2, în luna iulie 2013. Conturile publice ale statului şi ale Landurilor sunt excedentare, pentru prima dată în ultimii cinci ani, datorită nivelului profitului societăţilor germane. În viziunea germană, creşterea economică este considerată un rezultat al comportamentului corect al cetăţenilor, întreprinderilor şi statului. Conform datelor oficiale, peste trei sferturi din germani au considerat că anul 2012 a fost un an bun pentru ei, iar tinerii cu vârste cuprinse între 17-27 ani au apreciat situaţia lor ca fiind foarte bună
. Aceste rezultate economice au constituit avantajul major al Angelei Merkel în alegerile legislative din anul 2013.

Rezultatele economice foarte bune se explică prin gradul de specializare a industriei, astfel încât ea poate răspunde cererilor ţărilor emergente, zonele unde a fost exportată o mare parte a produselor germane. În decembrie 2011, exporturile au depăşit pentru prima dată nivelul de 1000 miliarde euro. În anul 2007, 2/3 din excedentul comercial provenea din Europa, în timp ce în prezent provine din restul lumii. Bilanţul celui de-al doilea mandat al Angelei Merkel este clar: creşterea colectării din impozite, un excedent comercial de mai multe zeci de miliarde euro (169 în 2012, probabil 200 în anul 2013).
În domeniul social, strategia guvernului condus de Angela Mergel a rămas aceeaşi ca în mandatul precedent, cancelarul german vorbind de egalitatea între sexe, acordând prime mamelor singure, punând accentul pe formarea continuă, încurajând munca temporară, crescând perioada de contribuţie sau consolidând mecanismul pensiilor complementare private. Politica socială a urmărit demontarea sistemului public de asigurări sociale, înlocuindu-l cu sistemul caselor private de asigurări, a favorizat flexibilitatea muncii şi rămânerea acasă a femeilor care au copii. La nivel social există probleme majore legate de asigurarea egalităţii de şanse a copiilor germani, a echilibrului salarial, fiind nevoie de un salariu minim legal aplicabil în întreaga Republică Federală. O altă problemă o constituie  sistemul de sănătate care funcţionează după principii inechitabile, asiguraţii privaţi fiind mai bine trataţi decât cei ce se rezumă doar la asigurarea legală obligatorie. Conform noii politici energetice, în prezent, 23% din energia consumată la nivel federal provine din instalaţii solare şi eoliene şi din centrale ce folosesc biomasă. Obiectivul final este acela ca până în anul 2015, cota să fie de 35%. Realizarea proiectului se confruntă cu dificultăţi: lipseşte infrastructura de transport a energiei de la generator la consumator, dar mai ales problema costurilor ridicate. Criza din Siria a readus în actualitate subiectul refugiaţilor politici, Germania trebuind să preia o parte dintre ei. Discuţiile se poartă în jurul a două întrebări: unde ar trebui să fie plasaţi şi cea a resurselor din care aceştia să trăiască.

În prezent, economia germană merge relativ bine, iar impozitele se colectează într-un ritm nemaiîntâlnit
. Statul german are însă o datorie de 2100 de miliarde de euro şi continuă să cheltuie mai mult decât colectează. Multe dintre landurile federale au datorii imense. În trei ani intră în vigoare aşa numita frână a datoriilor; din acel moment, accesarea de credite fiind limitată astfel încât, până în 2020 este obligatorie echilibrarea bugetului. 

1.2 O politică europeană  în evoluţie
Observatorii politici au remarcat faptul că politica europeană a Germaniei (Europapolitik) a evoluat în ultimele decenii,  devenind mai pragmatică, dar mai puţin vizionară, încă din timpul cancelarului G. Schröder (1998-2005), Germania  urmărind interesele economice, politice şi financiare naţionale
 . În prezent asistăm la o schimbare fundamentală a angajamentului european al Germaniei, de la o Germanie vizionară, care punea în prim plan integrarea, solidaritatea comunitară, la o o orientare pragmatică şi mai autocentrică. Politica europeană a Germaniei s-a schimbat sub influenţa mai multor factori, în special în urma evaluării raportului costuri/beneficii a politicii integrării economice şi monetare europene. Specialiştii apreciază că partenerii europeni vor trebui să se adapteze acestei schimbări, să reacţioneze în faţa acestei noi Germanii. Odată cu declanşarea crizei, într-o uniune mai mare şi mai diferenţiată, a revenit în discuţie problema integrării diferenţiate, concept pus în dezbatere încă din anii 90, sub diferite formule precum state care formează nucleul dur al Uniunii, rolul grupurilor de avangardă etc.

Pe plan european, obiectivul istoric pe care şi l-a propus cancelarul german Angela Merkel în mandatul 2009 – 2012 a fost salvarea monedei euro. În timp ce alte state europene, mai ales Franţa, au atras atenţia asupra riscului sistemic al funcţionării monedei euro,  Germania a optat pentru salvarea ei, ceea ce a fost în acord cu interesele germanilor care au considerat că dacă moneda euro eşuează, Germania eşuează. În acest context, singura soluţie părea a fi integrarea Europei prin zona euro, dar cu preţul plătit de aplicarea austerităţii în statele europene cu deficit bugetar. Angela Merkel a declarat în repetate rânduri că Europa, care reprezintă 7% din populaţia mondială, 25% din bogăţia lumii şi care acordă 50% ajutorului social, nu are şanse să reziste, aşa cum nici aztecii, nici maya nu au supravieţuit. În acest context, singura şansă a Europei ar fi să-şi regăsească competitivitatea. Viziunea foarte pragmatică şi dură a cancelarului german Angela Merkel, adeptă a redresării financiare a celorlalte state europene prin austeritate, a devenit foarte suplă în Germania. Deşi iniţial susţinea menţinerea salariilor în limite rezonabile, drept cheie a competitivitatii germane, ulterior şi-a schimbat discursul, afirmând că este nevoie de creşterea salariilor, pentru stimularea cererii interne. Această flexibilitate s-a manifestat şi în alte domenii. Prin politica sa, Uniunea Creştin-Democrată, adeptă a economiei sociale de piaţă, a încercat să reunească capitalul şi munca, care păreau ireconciliabile, având misiunea de a lega rentabilitatea şi performanţa de protecţia mediului, sub conceptul de durabilitate. Cancelarul german a protejat totuşi industria de automobile de aplicarea strictă a normelor europene de mediu. Unii analişti au remarcat faptul că această criză mondială a pus problema reorganizării sistemului internaţional financiar, dar în cele din urmă s-a ajuns la soluţii naţionale ale acesteia
. Planul de salvare pentru Grecia şi constituirea fondului de stabilizare au pus Germania în poziţia de leadership, ea manifestând reticenţă în demersul de ajutorare a partenerilor din zona euro
. 
La o dezbatere iniţiată recent de Financial Times, ministrul de finanţe german Wolfgang Schäuble arăta că politica austerităţii a fost reuşită, aşa cum în trecut, în Marea Britanie, Suedia, Asia de sud-est, chiar Germania în perioada 2003-2005 a avut rezultate pozitive. Mulţi au criticat vehement aplicarea acestei politici, evidenţiind faptul că ea nu a fost adaptată condiţiilor actuale, subliniindu-se consecinţele grave legate de degradarea deficitelor publice şi explozia şomajului pe ansamblul Uniunii
. Specialişti au arătat că aceste politici ar trebui efectuate ţinându-se cont de specificul zonei euro şi pe un fond de creştere solidă. Datele OECD arată faptul că însăşi productivitatea germană este un mit, economia bazându-se pe un consum intern slab şi pe acordarea unor salarii mici, nu atât pe creşterea productivităţii
. Exporturile sunt cele care au salvat economia germană. Nivelul productivităţii este mai crescut în Franţa, Irlanda, Portugalia, etc. Datele Eurostat arată că rata sărăciei a crescut cu 3,6%, fiind de patru ori mai mare decât în Franţa. În acest context, tentativa de a exporta modelul german la nivel european s-a dovedit a fi un eşec. 
Criza declaşată în anul 2008 a deschis controverse între Germania şi partenerii săi europeni, în principal cu Franţa, apoi cu statele puternic afectate de criză,  referitor la planul de salvare a băncilor, la politica de relansare economică, la instalarea unui guvern economic european, la ajutorul acordat Greciei, la regulile de menţinere a stabilitătii zonei euro, fiind criticat modelulul economic german bazat pe exporturi şi excedent al balanţei comerciale,  preluarea acestuia ca model european. Pe 26 aprilie 2013, socialiştii francezi au publicat un document de critică a politicii germane de austeritate în Europa, acuzând instransigenţa egoistă a Angelei Merkel
 care, prin politica sa de tip Thatcher, a pus pieţele înaintea popoarelor, ameninţând proiectul comunitar. 

Politica de austeritate inspirată de viziunea germană a fost criticată de multe state europene. La o dezbatere iniţiată recent de Financial Times, ministrul de finanţe german Wolfgang Schäuble arăta că politica austerităţii a fost reuşită, aşa cum ea a fost aplicată cu succes în trecut, în Marea Britanie, Suedia, Asia de sud-est, chiar Germania în perioada 2003-2005. Mulţi au criticat vehement această poziţie, evidenţiind faptul că ea nu a fost adaptată condiţiilor actuale, subliniindu-se consecinţele grave legate de  degradarea deficitelor publice şi explozia şomajului pe ansamblul Uniunii
. Specialiştii subliniază că aceste politici ar trebui aplicate ţinând cont de specificul zonei euro, pe un fond de creştere solidă. Pe de altă parte sunt puse la îndoială rezultatele pozitive ale aplicării modelului german, evidenţiindu-se că datele OECD arată faptul că productivitatea germană este un mit, economia bazându-se pe un consum intern slab şi pe acordarea unor salarii mici, nu atât pe creşterea productivităţii
. Exporturile, mai ales spre China şi Rusia,  sunt cele care au salvat economia germană. Nivelul productivităţii este mai crescut în Franţa, Irlanda, Portugalia, etc. Datele Eurostat arată că rata sărăciei a crescut cu 3,6%, fiind de patru ori mai mare decât în Franţa. 
Într-un raport al organizaţiei nonguvernamentale pentru lupta împotriva sărăciei Oxfam, intitulat Capcana austerităţii
, se subliniază că modelul european 'este în prezent direct contestat de politicile de austeritate prost concepute', Raportul acuză declinul drepturilor sociale, “tăierile radicale din bugetele securităţii sociale, sănătăţii şi educaţiei, reducerea drepturilor angajaţilor şi fiscalitatea inechitabilă”, principii de bază în ultimii trei ani ale măsurilor economice adoptate în scopul redresării finanţelor publice în Europa. În anul 2011, în cadrul Uniunii Europene 120 de milioane de persoane trăiau sub pragul sărăciei' (mai puţin de 60% din venitul mediu), iar numărul acestora ar putea creşte cu 15 până la 25 de milioane dacă măsurile de austeritate vor continua', ridicând la peste un sfert din totalul populaţiei numărul celor ameninţaţi de sărăcie, inclusiv dacă au un loc de muncă. Oxfam neagă eficienţa măsurilor de excesive de reducere a datoriei care au afectat creşterea economică şi au dus la noi recorduri ale ratei şomajului şi a căror oportunitate face în prezent obiectul dezbaterilor în rândul iniţiatorilor acestora. Raportul subliniază, de asemenea, adâncirea inegalităţilor, în favoarea 'a 10% dintre cei mai bogaţi europeni. Ţările care au aplicat un regim de austeritate, Grecia şi Portugalia, în schimbul unui ajutor financiar din partea UE-FMI, dar şi Spania şi Marea Britanie „se vor situa în curând printre ţările cele mai inechitabile din lume, dacă nu îşi modifică politicile”. Experienţelor similare din America Latină şi Asia de Sud-Est din anii 1980 şi 1990 au dus la aceleaşi consecinţe, ceea ce demonstrează că trebuie schimbată această politică, UE trebuind să apere un nou model economic şi social, bazat pe o fiscalitate echitabilă şi investiţii publice în servicii şi inovaţii. 

În acest context, bilanţul mandatului Merkel II care a susţinut permanent aplicarea politicilor de austeritate pare a fi unul contradictoriu, principalele măsuri luate în perioada 2009-2013 fiind reducerea impozitelor, prelungirea termenului de reducere a producţiei energiei nucleare, o reducere a politicilor sociale, a celor de susţinere a familiilor. În acest context, tentativa de a exporta modelul german la nivel european s-ar dovedi a fi un eşec.

Actualmente, discuţiile referitoare la reforma zonei euro au pus în atenţia statelor europene probleme sensibile legate de diferenţele de competitivitate, identificate ca a fi una din cauzele crizei zonei euro, alaturi de alte cauze precum excedentele, problemă sensibilă pentru Germania.

Politica europeană a Germaniei a preocupat societatea germană, personalităţi importante avertizând asupra impactului major al acesteia asupra construcţiei europene. În luna mai 2013, în faţa studenţilor de la Universiatea belgiană Louvain, în prezenţa preşedintelui Consiliului Europen, Herman Van Rompuy, marele gânditor german Jürgen Habermas a conferenţiat despre "Democraţie, solidaritate şi criza europeană", afirmând ca Europa are nevoie de o nouă bază democratică
. Jurgen Habermas a criticat dur actuala politică de salvare promovată de Uniunea Europeană, considerând că aceasta a decăzut la nivelul unei tehnocraţii în slujba pieţelor financiare. În opinia lui J. Habermas, cheia transformării UE se află la guvernul german, Germania însă trebuind să ia în considerare faptul că "Nu este nevoie de o Europă germană, ci de o Germanie în Europa". În ceea ce priveşte menţinerea zonei euro, filosoful german aprecia că uniunea monetară trebuie să se transforme într-o uniune politică veritabilă. 
În luna iulie 2013, Wolfgang Schäuble dezminţea, într-un articol de opinie publicat simultan în Marea Britanie, Franţa, Polonia şi Spania, că Germania ar dori un rol de lider politic în Europa
. În luna august 2013, în cotidianul Der Spiegel, filosoful Jürgen Habermas , într-un articol intitula "Nu Europei germane!"
, reacţiona la mesajul dur al Angelei Merkel adresat statelor europene din Sud, somate a se reforma în profunzime, mesaj în care ea se debarasa de orice responsabilitate pentru consecinţele acestei politici de criză. Jürgen Habermas  afirma însă că adevărul este că guvernul Angelei Merkel îşi impune direcţia şi planul anticriză atât Franţei cât şi "ţărilor din Sud", în timp ce politica de răscumpărare a Băncii Centrale Europene constituie de fapt un acord tacit. El acuza discursul cu efecte adormitoare al cancelarului german care, conform opiniei filosofului german, pare să fie lipsit de un nucleu normativ. Jürgen Habermas observa că însuşi Mario Draghi, preşedintele Băncii Centrale Europene, denunţase această politică cu un an în urmă, explicând "că nu este nici legitim nici viabil ca anumite state să practice politici economice susceptibile de a dăuna altor state membre ale zonei euro"
. Jürgen Habermas menţiona că aceste condiţii vitrege în care funcţionează astăzi zona euro sunt datorate defectului iniţial de concepţie al unei uniuni politice niciodată duse până la capăt. Acesta este şi motivul pentru care soluţia nu constă în deplasarea problemei pe umerii ţărilor deja lovite de criză, simultan cu acordarea de credite. Reţetele de cure de austeritate nu vor fi suficiente pentru a corecta dezechilibrele economice care domnesc în interiorul zonei euro. Aceste dezechilibre ar putea fi restabilite, pe termen mediu, doar cu ajutorul unei politici bugetare, economice şi sociale comune, sau măcar de comun acord. Din aceste motive politica europeană se află într-un impas, realitate demonstrată de sociologul german Claus Offe, iar menţinerea zonei euro are nevoie de implementarea unei reforme instituţionale. 

Într-o analiză a eseistului britanic Timothy Garton Ash asupra “noii problematici germane”
 istoricul se întreba dacă “cea mai puternică ţară din Europa poate arăta calea pentru a construi o zonă euro durabilă, competitivă la nivel internaţional, precum şi o Uniune Europeană credibilă”. Potrivit lui, Europa are nevoie de o “nouă arhitectură instituţională”, care poate fi pusă în aplicare doar dacă toate statele membre colaborează pentru a o înfăptui, Germania având nevoie de tot ajutorul pe care îl poate obţine de la partenerii săi europeni. 
1.3  Noi schimbări ale sistemului politic german 

În ultimele două decenii sistemul politic german a evoluat de la un sistem dominat de 4 - 6 partide politice, la un sistem mult mai dinamic. În anul 1949 în Bundestag erau reprezentate 11 partide politice, în anul 1957, erau doar 4, iar între 1961-1983 doar 3 (SPD, CDU/CSU şi FDP). În anul 1993, pe scena politică germană a apărut partidul Verzilor, iar reunificarea Germaniei a adus în Parlament Partidul Socialismului Democratic PDS, devenit, în anul 2007, Partidul Stângii. În anul 2013 noi partide s-au reînscris în alegeri, dintre ele distingându-se partidul Alternativa pentru Germania (AfD). Cercetările sociologice au pus în evidenţă în ultimii ani existenţa unei profunde crize a încrederii în elitele politice, totuşi, majoritatea germanilor a dorit menţinerea actualului guvern. În Landuri, chiar dacă Uniunea Creştin-Democrată a înregistrat scăderi importante ale susţinerii electoratului, mai ales datorită unor scandaluri repetate, nesoluţionate clar, ele nu au afectat profund popularitatea şi susţinerea cancelarului german. Rata şomajului redusă, salariile în creştere şi finanţele publice echilibrate au reprezentat motive temeinice ale acestei atitudini a electoratului. În acest context, înaintea alegerilor, problema centrală era aceea a stabilirii partenerului de alianţă la guvernare cu partidul cancelarului german Angela Merkel. Întrebarea era dacă se va forma un guvern de mare coaliţie sau o uniune de trei partide. Formarea noului guvern urma să fie decisă aşadar de raportul de forţe dintre cele cinci partide politice importante. 
În legislatura 2009-2013 în Parlamentul german au fost reprezentate 6 partide:

• Uniunea Creştin – Democrată (CDU), fondată în anul 1945, condusă de cancelarul Angela Merkel, aflat la putere din anul 2005 a deţinut 194 mandate;

• Uniunea creştin-socială (CSU), creată în anul 1946, condusă de Horst Seehofer şi care cooperează electoral cu CDU din anul 1953, a avut 45 mandate;

• Partidul Social-Democrat (SPD), creat în 1863, cel mai vechi partid politic al Germaniei, condus în prezent de Sigmar Gabriel, a avut 146 mandate;

• Partidul Liberal-Democrat (FDP), creat în anul 1948, condus de Philipp Rösler, a deţinut 93 mandate;

• Partidul Stângii (Die Linke), de extremă-stânga, format pe 16 iunie 2007 prin fuzionarea Partidului Socialismului Democratic cu Alternativa pentru muncă şi justiţie socială care a reunit fosta elită comunistă din Germania de Est şi pe social-democraţii dezamăgiţi, condus în prezent de Katja Kipping şi Bernd Riexinger, a avut 46 mandate;

• Verzii, partid ecologist, a avut 68 mandate.

La alegerile din 22 septembrie 2013 au candidat 34 partide politice din care 6 fuseseră reprezentate în Parlament. 

O preocupare a scenei politice a fost fenomenul manifestării unor atitudini rasiste, xenofobe, anti-imigraţie în Germania. În acest an, partidele şi mişcările de extremă-dreapta Pro Deutschland au protestat împotriva azilanţilor, dar Verzii şi social-democraţii au reacţionat organizând contra-demonstraţii pentru protejarea acestora. O comisie de anchetă parlamentară a investigat  o serie de crime rasiste şi alte atacuri care au avut loc în perioada 2000 – 2006 de către formaţiunea Clandestinitate naţional-socialistă (NSU) 
 ai căror reprezentanţi au fost judecaţi în instanţă. Raportul parlamentar întocmit în urma anchetei a făcut 47 de recomandări autorităţilor pentru a realiza o mai bună comunicare între diferitele instituţii de resort. Raportul a fost votat în unanimitate de parlamentari. 
2. ALEGERILE LEGISLATIVE DIN 22 SEPTEMBRIE 2013
2.1  Teme ale campaniei electorale 

Uniunea creştin-democrată a fost cel mai bine reprezentată în campania electorală de personalitatea puternică a cancelarului german Angela Merkel. Aceasta  a fost desemnată de presa internaţională de trei ori consecutiv, şi de 8 ori în zece ani, cea mai puternică femeie din lume. Pe plan intern, ea avea, de asemenea, cea mai mare susţinere din partea cetăţenilor germani, care o aprobau în proporţie de 70%, în timp ce principalul său rival, social-democratul Peer Steinbrück, avea doar o susţinere de 23%. Conform cercetărilor sociologice, în ochii germanilor, Angela Merkel simboliza stabilitatea, soliditatea, fiind cel mai mare apărător al intereselor germane
, acţionând cu pragmatism la orice situaţie, lăsând, adesea, în plan secund ideologia. Pe data de 4 decembrie 2012, Angela Merkel a fost realeasă la Congresul Uniunii creştin-democrate, în fruntea acesteia, cu un vot de 97,94%, cel mai ridicat scor din anul 2000 şi până în prezent. În actuala campanie electorală, Angela Merkel a reprezentat principalul atu al partidului său. În anul 2009, Uniunea creştin-democrată obţinea cel mai slab rezultat electoral din istoria sa. Angela Merkel a fost cea care a relansat partidul, promovând o atitudine mai deschisă faţă de multe probleme cum ar fi drepturile cuplurilor de acelaşi sex. 
Angela Merkel a lansat pe 14 august 2013, la Seligenstadt, campania sa electorală,  afirmând că Uniunea Creştin-democrată este aici pentru a îndeplini visele germanilor.  Întreaga strategie electorala a creştin-democraţilor a fost construită în jurul său, iar campania a fost astfel puternic dezechilibrata de popularitatea deosebită a cancelarului. Pentru prima dată, Angela Merkel a arătat puţin din viaţa sa privată, facându-se public un album de fotografii din viaţa sa de familie. 
Uniunea Creştin-Democrată CDU
 a folosit în campanie sloganul Împreună pentru victorie!, avâd pe afişul electoral chipul senin şi responsabil al cancelarului german, aflat la volanul unei maşini. Mesajul transmis era acela ca Germania a devenit puternică dar că trebuie continuate eforturile pentru a păstra acelaşi statut.  

Cancelarul a făcut campanie invocând succesele guvernării sale din ultimii ani, amintind că acum 10 ani Germania era bolnavul Europei, iar astăzi ea este ancora sa de stabilitate. Angela Merkel a susţinut că doreşte ca acest statut să se păstreze în continuare, dar că lupta nu este deja câştigată, trebuind să fie exclus riscul intrării la guvernare a stângii radicale.  
În campania electorală creştin-democraţii au pus în centru gestionarea în forţă a crizei, realizată de guvernul condus de cancelarul Angela Merkel. Programul electoral al creştin-democraţilor intitulat Împreună pentru viitorul Germaniei a oferit tematici variate, fiind diferit de cel social-democrat, axat mai ales pe creşterea impozitelor. În timpul campaniei Angela Merkel a declarat că se opune introducerii unui salariu minim unitar care ar afecta concurenţa dintre întreprinderi, dar a acceptat introducerea unui salariu minim pe ramură de activitate şi pe Land. În programul electoral şi în discursurile sale electorale Angela Merkel a promis creşterea pensiilor mamelor de familie, ale mamelor copiilor născuţi înainte de anul 1992, cu 650 euro pe an. Ea a promis, de asemenea, creşterea alocaţiilor familiale cu 35 euro pe lună cu scopul creşterii natalităţii. Ea a transmis că în noul mandat va urmări să investească în infrastructură şi în amenajarea teritoriului.
Pentru viitor, principala formaţiune politică aflată la guvernare a anunţat că un obiectiv important va fi consolidarea în continuare a finanţelor publice şi a creşterii economice. Uniunea creştin-democrată a susţinut independenţa Băncii Centrale Europene şi separarea politicii monetare de cea bugetară. Conform opiniei cancelarului german statele membre nu trebuie să primească sprijin decât dacă iau măsuri de echilibrare a finanţelor publice. 
În campania electorală, cancelarul german a anunţat că ar dori în acelaşi timp să modifice imaginea Germaniei de jandarm al Europei. Ea a prezidat Conferinţa europeană de combatere a şomajului care a avut loc pe data de 3 iulie 2013, la Berlin, unde Germania s-a angajat să preia formarea a 5000 de tineri spanioli pe an. La eveniment, cancelarul german a afirmat că şomajul din ţările de sud reprezintă un risc major pentru zona euro şi de aceea Germania se simte responsabilă să ia măsuri corespunzătoare în acest sens. 
Pe plan intern, măsurile guvernului au dus la creşterea lucrătorilor săraci, unul din trei angajaţi având în anul 2013 un minijob. Aceste aspecte au fost eludate în campania electorală a cancelarului german, punându-se accentul pe gestionarea crizei euro şi pe apărarea contribuabilului german. 
În centrul campaniei electorale s-a aflat menţinerea stabilităţii Germaniei în momente de criză şi mai puţin mecanismele creşterii economice. În această campaniei electorală ideea patriotismului economic a rămas aşadar o valoare sigură, promovată de toate partidele politice, fiind depăşite clivajele partizane. Astfel, cancelarul german a eliminat de la sine ideea alternanţei politice. În acest context, opozitia a avut şanse electorale limitate. La acestea s-a adăugat faptul că  Peer Steinbrück, candidatul la funcţia de cancelar, a fost o personalitate disputată atât la stânga cât şi la dreapta eşichierului politic, fiind văzut ca un reprezentant al stângii de salon şi ca un cavaler apărător al austerităţii bugetare şi a regulii de aur.
Partidul Social-Democrat german a pus în centrul programului său electoral justiţia socială, abordând temele echităţii salariale, a salariilor mici şi a precarităţii. Peer Steinbrück, candidatul social-democrat la funcţia de cancelar, a avut ca axe ale discursului său valorile libertăţii, justiţiei, solidarităţii sociale. Aniversarea celor 150 de ani de la înfiinţarea Partidului Social-Democrat german a avut loc pe data de 28 mai, la Berlin, în faţa porţilor Brandeburg, în prezenţa a aproximativ 200000 de simpatizanţi şi 80 de invitaţi străini. La acest eveniment a fost anunţată crearea Alianţei progresiste, considerată un forum care ar fi complementar Internationalei Socialiste, la care au aderat deja câteva sindicate, Partidul Democrat din SUA, Partidul Congresului din India, Partidul muncitoresc din Brazilia,. Mulţi lideri ai Internaţionalei Socialiste au criticat această iniţiativă care ar diviza mişcarea forţelor progresiste. 
Pe data de 23 septembrie 2012, Peer Steinbrück a fost desemnat candidatul social-democrat la funcţia de cancelar, iar pe 9 decembrie 2012 a fost acceptată în unanimitate de conducerea partidului şi de Congresul de la Hanovra cu 93,45% din voturi. Fostul ministru de finanţe în guvernul condus de Angela Merkel în perioada (2005-2009), Peer Steinbrück reprezenta aripa dreaptă a partidului social-democrat german, având o mare reputaţie de finanţist, fost trezorier. El a avut însă dispute cu unii lideri social-democraţi legate de desele sale vizite în străinătate. Peer Steinbrück, a păstrat imaginea sa rece, de profesor de economie, în perioada 2009 – 2012  ţinând 89 de conferinţe. Peer Steinbrück s-a aflat într-o situaţie foarte dificilă, aceea de a demonstra că partidul său are o politică alternativă reală, fără a critica prea tare pe populara Angela Merkel. În campania electorală el a avut accente mai stângiste, întrucât cancelarul Angela Merkel a preluat multe teme social-democrate. Peer Steinbrück a încercat să atragă de asemenea electoratul centrist german cu un program intitulat Pentru un nou echilibru în ţara noastră, prezentat în oraşul Augsburg, Bavaria. Din punctul de vedere al politicii economice Partidul Social-Democrat s-a opus politicii de austeritate impuse de Angela Merkel care a adus, conform opiniei sale, stagnare economică la nivel european. În campania electorală Peer Steinbrück a optat pentru o Europă unificată, în care Germania să redevină un bun partener, prin susţinerea creşterii economice în statele europene. Sigmar Gabriel, liderul partidului, a afirmat chiar că excedentele germane sunt deficitele celorlalţi, Germania încasând 500 miliarde de euro, mai mult decât a donat. El a susţinut coordonarea politicilor economice şi fiscale a statelor din zona euro, o reformă a sectorului bancar astfel încât să se separe activităţile speculative şi crearea unei agenţii europene de cotare. Partidul Social-Democrat a susţinut de asemenea crearea unui Fond Monetar european care să însoţească mecanismul european de stabilitate. Social-democraţii s-au anunţat susţinătorii eurobligaţiunilor şi aplicării unei taxe pe tranzacţiile financiare. 
În faţa mesajului creştin-democrat de a vota continuitatea, Peer Steinbrück a lansat ideea unui nou elan de realizare a justiţiei sociale: egalitatea de şanse între femei şi bărbaţi pe piaţa muncii, creşterea impozitelor pentru cei bogaţi, combaterea evaziunii fiscale, stabilirea unui salariu minim pe economie. Aceste măsuri ar duce la creşterea puterii de cumpărare şi realizarea unor investiţii în viitor
. Într-un amplu discurs,  Peer Steinbrück a afirmat că valorile sub care ar guverna ar fi Libertate, justitie, solidaritate.

Cu prilejul aniversării a 150 de ani de la crearea partidului său, Sigmar Gabriel a afirmat că Europa nu poate rămâne numai la politica economisirii, ci trebuie să investească în creştere economică
.

În campania electorală Partidul Social-Democrat german a susţinut un salariu minim garantat la nivel naţional de 8,50 € pe oră, pentru 6,8 milioane salariaţi din ţară şi o pensie de solidaritate. Social-democraţii au susţinut consolidarea dreptului la formare profesională şi înfiinţarea unor şcoli cu program prelungit pentru a sprijini părinţii care muncesc toată ziua. În funcţiile politice şi guvernamentale social-democraţii au afirmat că se impune aplicarea unei cote de posturi destinate femeilor.   
Peer Steinbrück a promis că va reforma sistemul fiscal, că va reintroduce impozitul pe avere, de maximum 49% pentru averile care depăşesc 100 000 € (42% pentru veniturile superioare a 53 000 € şi de 45% pentru cele peste 250 000 €). În domeniul declarării naţionalităţii social-democraţii doresc adoptarea unui Cod al naţionalităţii modern conform căruia se va accepta adoptarea naţionalităţii părinţilor de naţionalitate străină, până la vârsta de 18 de ani când, copilul născut în Germania va opta pentru una din naţionalităţi.

În programul electoral au fost menţionate de asemenea: înapoierea datoriei de către Germania; menţinerea unor preţuri stabile; asigurarea mijloacelor financiare pentru poliţie, construirea a mai multor autostrăzi, reducerea preţurilor la energie, crearea unui Google european, acordarea unor alocaţii familiale mai generoase. Unul din sloganurile elctorale ale social-democraţilor
 a fost Noi am decis aceasta! (« Das wir entscheidet» ) care a fost folosit împreună cu sloganul Alegerea este în mâinile voastre! (« Sie haben es in der Hand»), având pe afiş chipul candidatului la funcţia de cancelar, Peer Steinbrück, care arăta cu degetul înainte noul drum al Germaniei. În programul electoral au fost menţionate de asemenea: accelerarea tranziţiei energetice; instituirea unei cote a femeilor în funcţii de conducere în întreprinderi; asigurarea votului străinilor la alegerile locale după ce aceştia au avut 5 ani de reşedinţă în Germania; construirea mai multor grădiniţe; pensionarea la vârsta de 63 de ani faţă de 65 în prezent şi asigurarea unei rente de minimum 850 euro. Mesajul electoral era aşadar acela de a oferi germanilor politici sociale mai consistente

Partidul Liberal-Democrat, creat în anul 1948, a avut totdeauna rolul de a face jocurile formării guvernelor germane, dar înaintea campaniei electorale se afla într-o situaţie dificilă. Candidatul partidului la funcţia de cancelar a fost Rainer Brüderle. Partidul Liberal-Democrat a promovat totdeauna libertatea şi responsabilitatea individuală ca şi libertatea pieţei, idei dificil de acceptat actualmente de cetăţenii afectati de criza economică, care cereau din ce în ce mai susţinut intervenţia statului în economie. Liberalii au susţinut de asemenea simplificarea fiscalităţii şi s-au opus unui salariu minim garantat şi impozitului pentru solidaritate (Solidarritätszuschlag), introdus în 1991 pentru sprijinirea părţii orientale a Republicii). Conducătorul partidului, Philipp Rösler, a acceptat în programul său electoral dubla naţionalitate în Germania, egalitatea între cupluri şi adopţiile efectuate de cupluri de acelaşi sex. Datele sondajelor arătau însă că numai 10% din germani aveau cu adevărat o concepţie liberală. 
În campania electorală, Rainer Brüderle a criticat programul social-democratului Peer Steinbrück care va costa ţara 40 miliarde euro, bani obţinuţi prin creşterea impozitelor. Rainer Brüderle a avertizat electoratul că, pentru a avea majoritatea în Parlament, social-democraţii vor trebui să se alieze cu un partid de stânga, ceea ce ar reprezenta un mare risc. Liderul liberal încerca astfel să intimideze electoratul dispus a vota cu centru-stânga.

În campania electorală, partidele de centru-dreapta şi-au împărţit misiunile: Uniunea Creştin-Democrată a încercat să atragă electoratul de centru şi stânga dezamăgită de Peer Steinbrück, în timp ce liberalii au încercat să atragă electoratul de dreapta şi pe cei care ar fi putut fi atraşi de formaţiunea Alternativa pentru Germania, partid eurosceptic creat recent de Bernd Lucke. 
Alternativa pentru Germania (AfD) a intrat pentru prima dată în campanie electorală, având ca protagonist principal pe liderul său Bernd Lucke. Acesta era un fost membru al CDU care, după treizeci şi trei de ani de activitate, a părăsit uniunea în anul 2011, odată cu votarea planului de salvare a zonei euro. El a propus să se sfârşească cu violarea democraţiei, a principiilor legale şi economice care a avut loc în ultimii trei ani, guvernul Angelei Merkel afirmând că nu există soluţie alternativă la aceste măsuri anti-criză. La Congresul lor fondator organizat la Berlin, în februarie 2013, Alternativa pentru Germania (Alternative für Deutschland - AfD), creat de Frauke Petry, Konrad Adam, Bernd Lucke, s-a pronunţat împotriva mondei euro care, conform opiniei lor, a distrus proiectul european. La începutul campaniei electorale, Bernd Lucke, purtătorul de cuvânt al partidului a anunţat că partidul său avea deja 7500 membri. Partidul Alternativa pentru Germania, a încercat să fie o astfel de alternativă, în momentul în care ţara a cunoscut cea mai gravă criză din toată istoria ei. Principalele cauze ale acestei crize ar fi, conform opiniilor lor, garantarea datoriilor celorlalte state europene, menţinerea monedei euro, neorganizarea unui referendum asupra problemei cedării suveranităţii naţionale de către Germania. Conform opiniei acestei noi formaţiuni politice, moneda euro trebuie desfiinţată gradual, acordând statelor dreptul de a se retrage şi de a introduce moneda naţională în paralel. În această variantă, Germania, Finlanda, Olanda şi Austria ar putea forma o zonă euro a ţărilor din nord, iar Cipru, Grecia, Italia, Spania şi chiar Franţa ar putea ieşi din zona euro. Pe 22 aprilie 2013, în revista Focus, liderul formaţiunii afirma chiar că, dacă euro ar dispărea, Europa ar rămâne, dar ar cădea Merkel şi ministrul de finanţe Wolfgang Schäuble. În concluzie, a afirmat liderul formaţiunii de dreapta, ar trebui oprit sprijinul financiar acordat statelor cu datorii, ar trebui simplificat sistemul fiscal şi ar trebui adoptată o politică a imigraţiei care să atragă mai ales pe cei talentaţi. Formaţiunea  Alternativa pentru Germania a acuzat politica de stânga a cancelarului german care susţine financiar statele îndatorate şi parlamentarii germani care se supun acestei politici.  Alternativa pentru Germania a avut drept slogan: Curaj pentru Adevăr!, având pe afişe chipul unei femei tinere, moderne. Liderul partidului, Bernd Lucke, a declarat că nu este nici de stânga nici de dreapta. Ei au propus ieşirea Germaniei din zona euro, mai multă suveranitate naţională, o Europă a naţiunilor, scăderea preturilor energiei etc.

În ultimii ani, Verzii au înregistrat un recul electoral, fiind puternic concuraţi de Partidul Piraţilor. Înaintea campaniei electorale însă ei reuşiseră să recupereze mult electoral, obţinând rezultate bune în alegerile din Landul Bade-Wurtemberg, unde Winfried Kretschmann a obţinut funcţia de ministru-preşedinte în martie 2011 şi câştigarea primăriei oraşului Stuttgart. În luna noiembrie 2012, la Congresul de la Hanovra, Cem Ozdemir şi Claudia Roth au fost realeşi, pentru o perioadă de doi ani, la conducerea partidului ecologist. Fost partid protestatar, Partidul Verzilor  a devenit în timp unul dintre partidele care are un electorat de tip burghez, format din persoane cu diplomă şi cu venituiri ridicate, cu mult peste medie. În anii 80, electoratul ecologist era format, în proporţie de 80% de persoane cu vârste de pâna la 30 de ani, iar în prezent, acesta mai reprezintă doar o treime din electorat. În timp, foştii protestatari s-au integrat social foarte bine şi au reuşit, în majoritatea lor, profesional. Dacă în anii 80, două treimi din ei erau nemulţumiţi de  situaţia lor economică, în prezent, 60% din ei se declarau satisfăcuţi de poziţia lor economică şi socială, devenind apropiaţi de electoratul de centru-dreapta. În prezent, Verzii se disting prin atitudinea lor fermă de a proteja mediul înconjurător, prin multiculturalism, prin afirmarea egalităţii femeilor cu bărbaţii şi egalităţii în drepturi a oricărui tip de cupluri. La lucrările ultimului Congres, peste jumătate din cei prezenţi au apreciat că ar putea fi schimbată alianţa tradiţională cu social-democraţii, considerând posibilă o alianţă cu creştin-democraţii. Partidul s-a arătat divizat, de o parte fiind susţinătorii liberei pieţe şi de partea cealaltă cei favorabili întăririi statului providenţial. În acelaşi timp, Angela Merkel a declarat că relaţia partidului său cu Verzii este în plină evoluţie, normalizându-se şi adoptându-se un ton diferit
. Ecologiştii au însă o poziţie radical diferită în domeniul politicilor fiscale unde susţin creşterea impozitelor, deşi, în prezent, doar o treime din electoratul ecologist mai are orientare de stânga. Ecologiştii au mai susţinut stabilirea unui salariu minim pe economie (de 8,50€ pe oră) şi o impozitare cuprinsă între 42% - 49% pentru veniturile de peste 80000 euro anual. Ei au mai susţinut creşterea alocaţiilor Hartz 4 acordate şomerilor de lungă durată şi garantarea unei pensii lunare de 850 euro persoanelor care au muncit mai mult de 30 de ani sau au crescut copii. În programul electoral s-a susţinut accelerarea tranziţiei energetice, astfel încât, până în anul 2030, energiile regenerabile să fie dominante în acoperirea nevoilor de consum. Liberalii au avut ca slogan electoral Numai cu noi!(« Nur mit uns»)
, ei prezentându-se drept campioni ai libertăţilor civile. În programul electoral s-a prevazut  de asemenea: reducerea birocraţiei administrative, protecţia datelor personale, scăderea tarifelor energetice, susţinerea inovaţiei, mai multă libertate acordată în şcoli, încheierea unor noi parteneriate internaţionale. Verzii au avut un slogan electoral scurt, dinamic, cu o întrebare directă: Şi tu?, afişul electoral având în prim plan chipuri anonime zâmbitoare. Partidul condus de doi lideri, un bărbat şi o femeie, Jörg Trittin, Katrin Göring-Eckardt, a avut de asemenea menţionat în program: interzicerea partidelor de extremă-dreapta, folosirea energiei regenerabile în proporţie de 100%, stabilirea unui salariu minim garantat de 8,50€ pe oră, exercitarea unui control asupra exporturilor, elaborarea unei noi legi a protecţiei mediului, acordarea dreptului de vot la 16 ani, drepturi pentru homosexuali, adaptarea agriculturii la exigenţele de mediu, elaborarea unor bugete echilibrate, promovarea transparenţei economice etc
.

Partidul Stângii (Die Linke) a obţinut la ultimele alegeri locale rezultate bune, mai ales în Landurile fostei RDG şi în Landul Sarre, deşi a înregistrat repetat crize de identitate. Fostul lider Oskar Lafontaine a cerut abadonarea monedei euro, recunoscând efectele negative ale actualei hegemonii germane, dar conducerea a anunţat că poziţia sa nu reprezintă opinia majorităţii partidului. Programul electoral de stânga a fost dominant un program social care ar avea nevoie pentru a fi pus în aplicare de 180 miliarde euro. În el s-a propus ridicarea la 53% a nivelului superior de impozitare şi stabilirea acestuia la 75% pentru veniturile care depăşesc 1 milion euro, ceea ce ar aduce la buget 10 miliarde de euro. Astfel ar fi posibilă creşterea alocaţiilor Hartz 4 de la 382 euro la 500 euro şi creşterea pensiei minime, astfel încât aceasta să ajungă la 1050 euro. Partidul Stângii a susţinut de asemenea un salariu minim pe economie de 10 euro pe oră, acesta urmând să ajungă până la 12 euro, în anul 2017. Partidul Stângii a promovat în campania electorală naţionalizarea băncilor şi reducerea timpului de lucru la 30 ore pe săptămână. La nivel european, Partidul Stângii a susţinut crearea euro-obligaţiunilor şi controlul democratic al Băncii Centrale Europene. Ca partid anti-NATO, Partidul Stângii a propus în programul său electoral eliminarea oricărei participări a armatei germane la acţiuni militare. Partidul Stângii a avut ca slogan electoral reprezentativ 100 la sută social!  (« 100 prozent sozial! »). În programul electoral au fost menţionate de asemenea: taxarea tranzacţiilor financiare, interdicţia exportului de arme, etc
.
Partidul Piraţilor, creat în anul 2009, a reunit în acel moment nemultumiţii societăţii, dar a avut în timp un statut fragil. În ultimii doi ani, el a reuşit să fie reprezentat în patru parlamente regionale, dar nu a reuşit să constituie o bază electorală la nivel naţional. Conform opiniei analiştilor politici, acest partid a formulat puţine propuneri politice concrete şi a părut nepregatiţi pentru exercitarea puterii politice şi pentru gestionarea crizelor interne de partid. Piraţii au avut ca slogan Tată, copil!(« Menschen brauchen Freiheit ») care sublinia faptul că această formaţiune apăra drepturile taţilor. Partidul s-a declarat de la început apolitic, cetăţenesc, fiind adeptul democraţiei directe, transparenţei politice, protecţiei datelor personale, gratuităţii informaţiei şi a... metroului gratuit. 
Un sondaj realizat în luna august 2013 arăta că în campania electorală din Germania reţelele de socializare au avut un rol secundar
, întrucât 61% din persoanele intervievate declarau că nu  foloseau media social, ci media clasice: Tv (68%), ziare (65%), radio (54%) sau declarau că erau informaţi de partide şi doar 19% de pe internet (în special cei cu vârste cuprinse între 18 - 29 ani). Din cei intrebaţi 35% manifestau dorinţa desfăşurării campaniilor electorale în stradă, prin contactul direct cu candidaţii. Dintre partidele politice, social-democraţii au desfăşurat cea mai intensă campanie pe media mocial. 


Informatii despre partidele politice germane au fost difuzate de site-uri precum Wahl-O-Mat !, creat sub egida Bundeszentrale für Politische Bildung, care a afişat anul acesta  întrebările politice adresate partidelor, pe teme de mare interes public: salariul minim, ieşirea din euro, limitarea vitezei pe autostrăzi, având trei variante de răspuns: da, nu, neutru. Partidele politice germane au răspuns prezentând argumentele poziţiei lor, ceea ce a simplificat mult dezbaterea politică electorală şi a permis identificare poziţionării politice a partidelor. Fiecare aplicant a putut răspunde individual la răspunsuri şi a putut compara viziunea sa cu cea a partidelor, văzând astfel care partid este mai apropiat ca răspunsuri de răspunsurile sale. Site-ul a avut la alegerile precedente şapte milioane de utilizatori, iar în acest an a reluat demersul având drept scop limitarea absenteismului (în anii 90 participarea la vot era de 90%, după care ea a scăzut la  77,7% în anul 2005 şi la 70,8% în anul 2009).
Tema dezbaterii televizate între principalii doi candidaţi la funcţia de cancelar a fost fractura socială din societatea germană, deşi Angela Merkel a creat portretul unei Germanii puternice, dar care, aşa cum a subliniat contracandidatul său, a creat inegalităţi sociale, şapte milioane de persoane câştigând mai putin de 8,5 euro pe oră. Peer Steinbrück a propus un proiect de societate, asociind competitivitatea cu  solidaritatea,  disciplina bugetară cu investiţiile pentru creştere. Angela  Merkel a atacat afirmând că fostul ministru de finanţe în perioada 2005-2009 nu a făcut nimic în acea perioadă pentru reducerea acestor decalaje. Pe plan european, cancelarul german a susţinut acordarea sprijinului ţărilor în criză în schimbul realizării unor reforme structurale, iar  P. Steinbrück a acuzat că a fost ascuns costul real al acestui sprijin, iar economiile acestor state au fost sufocate de austeritatea impusă. 
Peer Steinbrück a avertizat publicul la începutul emisiunii cerând cetăţenilor germani:  "Nu vă lăsaţi adormiţi" de succesele guvernului invocate de Angela Merkel. El a descris o imagine cenuşie a Germaniei: sistemul de sănătate este pe cale de a se prăbuşi; prăpastia dintre săraci şi bogaţi se adânceşte; Germania se îndepărtează de valorile statului social, vorbind despre preţurile tot mai mari, despre devalorizarea economiilor, despre salariile mult prea mici. El a subliniat că Germania are nevoie de un restart. Angela  Merkel, în schimb, a avut cifre la îndemână şi nu s-a precipitat când a fost nevoită să le folosească. Mai mult: când i-a fost atacată politica muncii, Merkel a amintit că punctele considerate vulnerabile nu sunt invenţia ei, ci au fost construite în timpul mandantelor de cancelar ale social-democratului Gerhard Schröder. Iar în ce priveşte măsurile de salvare a Greciei, acestea au fost susţinute transpartinic, aşa că dacă ele au eşuat, atunci vina este a ambelor tabere. În fine, ea a afirmat că situaţia din Germania nu este neapărat în culori rozalii, dar nu poate omite faptul că direcţia în care se îndreaptă Germania este corectă. Până la urmă, Germania a ieşit relativ bine din criză. Semnificativ este faptul că, la sfârşitul dezbaterii, Angela Merkel a afirmat că "Ştiţi cine sunt şi cum lucrez. Germania a avut patru ani buni şi împreună putem să facem lucrurile să funcţioneze pe mai departe". Unele dintre sondajele efectuate la finalul transmisiunii în direct l-au dat pe Steinbrück drept câştigător al duelului - sau, cel puţin, au înregistrat un scor egal între candidaţi. 

Înaintea desfăşurării alegerilor legislative din Germania, majoritatea analiştilor politici au remarcat faptul că Angela Merkel îşi va menţine funcţia de cancelar, iar principala miză electorala era aceea a stabilirii partenerilor coaliţiei de guvernare, sistemul electoral german neacordând şansa niciunui partid de a obţine majoritatea de peste 50% din voturi.
2.2 Rezultatele alegerilor şi semnificaţia lor politică
Parlamentul german este bicameral, compus din Camera inferioară, Bundestag şi Camera superioară, Bundesrat. Alegerile legislative se desfăşoară la patru ani, conform unui sistem electoral mixt care combină votul uninominal majoritar cu votul proporţional de listă. Sistemul electoral mixt şi foarte complex
 a fost introdus după război, de forţele de ocupaţie americane, cu scopul de a limita posibilitatea obţinerii de către o formaţiune politică a unei majorităţi absolute în Parlament, dar şi posibilitatea constituirii unei majorităţi stabile. Pe de altă parte, pentru a evita un nivel ridicat de dispersare a voturilor se acordă locuri doar partidelor care au obtinut 5% din voturi la nivel naţional. Fiecare alegător dispune de două voturi: primul (Erststimme) care permite desemnarea, prin scrutin uninominal, a deputatului circumscripţiei (Wahlkreise). În Germania sunt 299 circumscripţii electorale şi numărul aleşilor desemnaţi astfel variază (de la 2 la 4 în Sarre la 64 în Renania de nord Westfalia). Al doilea vot (Zweitstimme) permite alegătorului de a vota, în ordine preferenţială, în favoarea unei liste prezentate de un partid politic la nivel de Land, Germania având 16 Landuri. Locurile sunt atribuite conform metodei Sainte-Lagüe /Schepers. Procentajul celui de al doilea vot determină numărul de locuri care revine în mod proporţional fiecărui partid. În anul 2009, au fost aleşi în Bundestag 323 deputaţi, iar în anul 2005, 315 deputaţi. În Parlament intră partidele care au obţinut cel puţin 5% din voturi la nivel naţional sau 3 mandate directe la scrutinul uninominal. Dacă într-un Land un partid obţine mai multe mandate directe decât numărul locurilor care îi sunt atribuite prin cel de al doilea vot, el păstrează mandatele excedentare (Uberhangmandate). Acest fapt face ca numărul mandatelor din Bundestag să fie variabil. Anul trecut, Curtea Constituţională de la Karlsruhe a declarat drept neconstituţional sistemul mandatelor suplimentare dacă acestea depăşesc cifra de 15 şi dacă nu se păstrează caracterul proporţional al repartizării voturilor. Legea electorală a fost astfel modificată
, astfel încât numărul aleşilor să nu poată depăşi 700 mandate. 
Cadrul legal al desfăşurării alegerilor legislative în Germania îl constituie
: 

prevederile din Constituţie; Legea referitoare la desfăşurarea alegerilor federale
; Regulamentul desfăşurării alegerilor federale
; Legea partidelor politice; prevederile Codului civil; legea referitoare la controlul desfăşurării alegerilor; Legea referitoare la statisticile elctorale (WStatG); Ordonanţa referitoare la funcţionarea instrumentelor de votare (BWahlGV);

Aproximativ 61,8 milioane de cetăţeni germani au fost chemaţi la urne pe data de 22 septembrie 2013 pentru a alege membri Bundestag-ului, Camera inferioară a Parlamentului. La aceste alegeri 3 milioane de tineri trebuiau să voteze pentru prima dată, ei reprezentând 4,8% din totalul alegătorilor germani. Electoratul cu vârsta de peste 70 de ani, în număr de 12,4 milioane alegători, au reprezentat 20,10% din electorat. 
Conform datelor definitive oficiale, rezultatele au fost următoarele
:
	Partide politice 
	Scrutin majoritar
	
	
	Scrutin proporţional
	
	
	Total mandate

	
	Nr. Voturi 
	%voturi
	Nr. mandate
	Nr. voturi
	% voturi
	Nr. mandate
	

	Uniunea Creştin-democrată-Uniunea creştin- socială
	19769502
	45,3
	235
	18157256
	41,5
	76
	311

	Partidul Social-Democrat
	12835933
	29,4
	59
	11247283
	25,7
	133
	192

	Partidul de Stânga
	3583050
	8,2
	4
	3752577
	8,6
	60
	64

	Verzii
	3177269
	7,3
	1
	3690314
	8,4
	62
	63

	Partidul Liberal-Democrat
	1028322
	2,4
	0
	2082305
	4,8
	0
	0

	Alternativa pentru Germania 
	809817
	1,9
	0
	2052372
	4,7
	0
	0

	Alte
	4069269
	7,4
	0
	3307545
	11
	0
	0


Prezenţa la urne la alegerile legislative din Germania a fost de 71,5%. Participarea la vot a fost considerată ridicată fiind cu 0,7 puncte mai mare decât cea din anul 2009. Un sfert din alegători au votat prin corespondenţă ceea ce a constituit un record în istoria alegerilor din Germania.
Angela Merkel a obţinut o victorie istorică în alegerile legislative şi ar urma să obţină un al treilea mandat de cancelar. La 59 de ani, Angela Merkel şi-a reconfirmat statutul de cea mai puternică femeie din lume, fiind primul lider european reales în fruntea unui stat de la începerea crizei financiare şi monetare.  Cancelarul a apărut în faţa susţinătorilor săi, remarcând faptul că a obţinut „un rezultat bun” şi  promiţând „ patru noi ani de succes”. Prin câştigarea unui al treilea mandat, Angela Merkel se ridică la nivelul predecesorilor săi, Konrad Adenauer şi Helmut Kohl. 
Conservatorii creştin-democraţi (CDU/CSU) au însumat 41,5% din voturile exprimate, partidul Angelei Merkel obţinând cel mai ridicat scor electoral de la reunificarea Germaniei, în 1990 (plus 24 mandate), ratând însă obţinerea unei majorităţi absolute. Uniunea creştin-democrată a datorat această victorie puternicei personalităţi a cancelarului şi politicii sale europene, fiind în prezent la nivelul electoral din perioada lui Konrad Adenauer. Coaliţia aflată la guvernare a pierdut însă la aceste alegeri legislative. Partidul Liberal - Democrat (FPD), aliatul cancelarului german nu a reuşit să intre în Bundestag, iar aceasta a fost o premieră în istoria republicii de după unificare. Principalul partid de opoziţie, Partidul Social-Democrat (SPD) a obţinut 25,7% din voturi, iar Verzii au înregistrat o scădere faţă de alegerile precedente, având un rezultat electoral de 8,3% din voturile exprimate, cu 2,3 procente mai puţin ca la ultimul scrutin. Partidul Stângii (Die Linke) a scăzut cu 3,3%, ajungând la un scor electoral de 8,6 % din voturi. Rezultatul alegerilor nu a fost deloc bun pentru stânga, în ansamblul ei, totalul procentelor adunate de partidele de stânga fiind mai mic decât cel obţinut în legislativele din 2009. Verzii au pierdut din electorat întrucât au abordat mai ales teme socio-economice, neglijând probleme de mediu, preluate dealtfel de Angela Merkel
. Datele electorale au arătat că o parte a electoratului liberal (aproximativ 10%) a migrat la Alternativa pentru Germania care a reuşit un scor electoral bun la prima participare electorală, deşi nu a reuşit să intre în Bundestag. Mişcarea anti-euro, Alternative für Deutschland a obţinut numai 4,7% din voturi, sub pragul de 5% necesar pentru a fi reprezentată în Camera inferioară a Parlamentului german. 
Cu prilejul acestor alegeri legislative, Charles Huber (CDU-Darmstadt) şi Karamba Diaby (SPD-Halles), sunt doi deputaţi germani de origine senegaleză care au fost aleşi în Bundestag , ceea ce a constituit o premieră pentru forumul legislativ creat în anul 1949. 

Cancelarul german Angela Merkel a declarat imediat după anunţarea rezultatelor alegerilor că acestea au demonstrat că a putut fi obţinută o asemenea victorie. Presa germană a afirmat că, după alegerile legislative din 22 septembrie, Angela Merkel a devenit mai puternică ca niciodată ("Merkel mächtig wie nie")
, nefiind vorba numai de o victorie electorală ci şi de o demonstraţie de putere,  Germania devenind în mod definitiv a Angelei Merkel
. Unii analişti au vorbit despre merkelism, ca despre o putere politică  exercitată discret, dar eficient. Majoritatea analiştilor a remarcat faptul că Angela Merkel reprezintă însăşi Germania la începutul secolului XXI: prudentă, pragmatică, în permanenţă în căutarea consensului, mereu în acord cu cetăţenii săi. Victoria Angelei Merkel reprezintă triumful centrismului în politică
, expresie a acestuia, evitând orice extremism, fie de stânga, fie de dreapta. Analiştii politici germani au apreciat că Angela Merkel a dus o campanie Pe plan intern, a fost suficient de discretă şi echilibrată, încât nu a deranjat opinia publică
. Angela Merkel, supranumită de unii Mama-Patrie 
, cu apelativul Mutti, este, după opt ani de guvernare, îndrăgită de germani pentru atitudinea sa retrasă, simplă, pentru capacitatea ei de a evita orice capcane politice. Caracterul său a fost explicat adesea prin educaţia primită în Germania de est, prin adoptarea rigorii religiei protestante, prin echilibrul său care a făcut-o să fie mai puţin spectaculoasă decât  Gerhard Schröder, mai puţin europeană decât Helmut Kohl, mai puţin vizionară decât Helmut Schmidt, mai puţin charismatică decât Willy Brandt, dar mai populară decât predecesorii săi. În timp ce aceştia s-au afirmat divizând, Angela Merkel, fosta elevă a lui Helmut Kohl, a reuşit să traverseze cea mai gravă criză economică, ieşind mai puternică decât a intrat. Ea a reusit să valorifice reformele realizate de predecesorul său, social-democrat Gerhard Schröder cu Agenda 2010, ale cărui merite le-a recunoscut la Congresul CDU din decembrie 2012. Analiştii au remarcat faptul că, precum o adevărată mamă,  Angela Merkel a reuşit să protejeze cetăţenii germani şi să îi facă mândri că sunt germani. În abordarea problemelor politice, aşa cum afirma ea însăşi, într-un interviu, a fost adepta obţinerii compromisului, aşa cum acesta se realizează în familie, rar fiind impuse opinii cu 100%, ci totdeauna, cu 40/60, În acest demers ea a reuşit să se apropie de problemele adversarilor, acceptând o parte a cererilor lor (cum a fost acceptarea salariului minim pe ramură şi pe regiune, în problema locuinţelor, a energiei nucleare a cărei eliminare a prelungit-o până în anul 2022).

În campania electorală a pus în evidenţă bilanţul guvernării sale, preluând teme şi propuneri de tip social-democrat  Ea s-a prezentat ca o femeie politician, adeptă a consensului, modestă, pragmatică care a asigurat germanii de stabilitate, securitate, continuitate. Analiştii au observat că, în acest context, social-democraţii au dus o campanie electorală catastrofală, candidatul lor reprezentând aripa dreaptă a partidului deşi propunea măsuri de stânga, făcând numeroase gafe. 
În Germania, ţară în care stabilitatea şi continuitatea reprezintă valori importante
, Angela Merkel a făcut din continuitate marca sa politică. Peste patru ani, ea va fi cel mai longeviv politician-femeie în fruntea unui guvern (Margaret Thatcher a rezistat doar 11 ani, fără a-şi termina cel de-al treilea mandat).
Angela Merkel, în vârstă de 59 de ani, s-a născut la Hamburg, înainte ca familia sa să părăsească oraşul şi să se mute în Germania de Est. Diplomată a Facultăţii de fizică-chimie din Leipzig, ea a lucrat ulterior la Institutul de chimie din Berlinul de Est. După 1990, ea a fost purtătoare de cuvânt a guvernului condus de Lothar de Maizière (CDU), apoi a devenit ministru al familiei, femeilor şi persoanelor vârstnice în guvernul condus de Helmut Kohl (CDU). În perioada 1993-2000 Angela Merkel a fost preşedintele CDU al Landului Mecklemburg-Pomerania occidentală, în anul 2000 devenind ministru al mediului şi preluând conducerea partidului său. În această funcţie a fost realeasă, ultima dată, pe 4 decembrie 2012 cu 97,94% din voturi, cel mai bun rezultat în ultimii 12 ani. În anul 2013, va reuşi realegerea sa în funcţia de cancelar, după 8 ani de guvernare. Fiica unui pastor care a trăit într-o ţară comunistă, cu pasiune pentru fotbal, filme despre vechi legende, care găteşte şi are umor, respinge cultul personalităţii şi incursiunile în viaţa privată, dintr-o rigoare de tip protestant. Căsătorită cu Joachim Sauer, un chimist de renume mondial.
Rezultatele alegerilor au aratat ca social-democraţii au plătit pentru ambiguitatea politicii lor pe plan social şi pentru politica europeană
, pierzând alegerile pentru a treia oară consecutiv. Peer Steinbrück a fost considerat principalul responsabil al acestui insucces, el având un debut de campanie dezastruos, reuşind să recupereze electoral doar spre final. Ca şi în campaniile precedente, electoratul german a considerat că social-democraţii nu pot gestiona mai bine decât  Angela Merkel criza economică actuală, întrucât ei nu au propus nici un model economic, nici un model social alternativ. Electoratul nu a crezut că există un model credibil, real de emancipare. Peer Steinbrück a rămas unul din susţinătorii reformelor lui Gerhard Schröder. Un recent studiu
 despre efectele reformelor Harz realizate de social-democraţi în trecut, pentru  flexibilizarea pieţii muncii,  a pus în evidenta avantajele dar şi riscurile lor. Electoratul de stânga a suportat în ultimii ani consecinţele sociale nefaste ale acestora şi nu a uitat, sancţionând drastic electoral. Sigmar Gabriel, liderul social-democraţilor germani a afirmat în repetate rânduri că vrea să reinventeze gruparea social-democrată şi s-o poziţioneze mai spre stânga decât este ea percepută acum. 

Din cauza eşecului aliaţilor tradiţionali, mai ales a Partidului Liberal - Democrat, cancelarul Angela Merkel are teoretic două opţiuni: o “coaliţie mică”, alături de Verzi, sau “o mare coaliţie”, cu social–democraţii. În timpul campaniei, liderul social-democraţilor, Peer Steinbrück, a refuzat să discute despre o alianţă cu creştin-democraţii şi a exclus orice fel de “cartel al stângii” între SDP, Verzi şi Partidul Stângii Die Linke. Datele institutelor de cercetare sociologică
 au arătat că 57% din cei intervievaţi declarau că doresc formarea unei mari coaliţii a celor două principale partide germane, optând pentru consens şi cooperare politică. Pe data de 27 septembrie 2013 social-democraţii au decis să răspundă invitaţiei la negocieri lansate de Angela Merkel şi posibila începere a discuţiilor în vederea întocmirii unui program de coaliţie. În cadrul partidului se va organiza un referendum referitor la rezultatele eventualelor negocieri
. În momentul de faţă, partidul Social-Democrat SPD vine la masa negocierilor conştient că CDU/CSU are nevoie de ei. Rezultatele electorale obţinute acum de social-democraţi sunt mai bune doar comparativ cu cele obţinute în 2009, alegerile de atunci fiind, până astăzi, cele mai proaste din istoria partidului. Acele  rezultate catastrofale veneau la finalul unui mandat la guvernare în cadrul unei coaliţii cu conservatorii Angelei Merkel. Aşa că socialiştii vor dori acum să se asigure că nu repetă greşelile de atunci, dar trebuie să rezolve şi pierderea încrederii electoratului faţă de Partidul Social-Democrat. Pentru încheierea ultimei coaliţii CDU-SPD a fost nevoie de 65 de zile şi de un acord scris pe sute de pagini. Angela Merkel trebuie să se pregătească aşadar pentru o perioadă lungă de tratative. 
În Bundesrat, Camera Superioară a Parlamentului german, cinci landuri sunt guvernate de coaliţii CDU şi SPD (Sarre, Saxa-Anhalt, Mecklembourg-Pomerania occidentală, Berlin şi Thuringia), coaliţie care deţine 18 mandate. Social-democraţii deţin 3 locuri în Hamburg, iar CSU are 6 locuri din Bavaria. Restul locurilor sunt deţinute de Verzi şi liberali, fiind important în viitor raportul politic cu ecologiştii. 

Conform opiniei analiştilor, pentru Europa, mandatul Merkel III va fi asemănător cu Merkel II care va susţine euro în interesul Germaniei, progresul lent spre uniunea bancară, politicile de austeritate pentru Europa de Sud, consolidarea coordonării bugetare, menţinerea Fondului de Solidaritate şi a Mecanismului european de stabilitate, dar nu şi euroobligaţiunile. 
Cancelarul german are la dispozitie câteva săptămâni pentru a forma guvernul încercând realizarea unei mari coaliţii, împreună cu social-democraţii, cea mai potrivită soluţie  pentru a reechilibra raporturile dintre fortele politice de la nivelul Europei marcate puternic de criză. Pe de altă parte, Angela Merkel şi-a consolidat poziţia pe plan european. Alături de polonezul Donald Tusk şi suedezul Fredrik Reinfeldt, Angela Merkel este unul din rarii politicieni care au reuşit să recâştige alegerile după perioada crizei. La nivel european se află în discuţie decizii importante referitoare la un nou sprijin financiar pentru Grecia, Portugalia, precum şi la uniunea monetară şi bancară. Germania a pus numeroase condiţii în vederea realizării uniunii bancare, dorind ca Banca Centrală Europeană să aibă un rol de coordonator, respingând astfel varianta ca rolul decisiv în rezolvarea crizelor bancare să îl aibă Comisia Europeană. Dificultatea vine din aceea că va trebui transferată unei autorităţi europene procesul recapitalizarii unor fonduri naţionale care vor fi destinate să finanţeze operaţiunea. În timpul campaniei electorale, Angela Merkel s-a ferit sa vorbească prea mult despre Europa, pentru a evita discuţia despre sprijinul acordat ţărilor mai slabe din Europa. La nivel european Angela Merkel nu a abordat probleme precum Uniunea politică sau reforma tratatelor europene ci probleme mai concrete, de nivel interguvernamental. Uniunea Europeană se pregăteşte pentru o perioadă de summit-uri care au în dezbatere probleme dificile faţă de care  Germania, principalul contributor la bugetul UE şi principalul finanţator individual al ţărilor cu datorii din zona euro, trebuie să ia o poziţie clară, negociată politic la nivel guvernamental. Până la încheierea negocierilor referitoare la coaliţia de guvernare şi la programul acesteia, zona euro va rămâne relativ blocată până la sfârşitul acestui an. Analiştii politici se aşteaptă ca summit-ul Uniunii Europene din octombrie să se încheie fără rezultate ferme. 
Pe plan intern Angela Merkel va avea numeroase probleme de rezolvat, cum ar fi disputa aprigă cu producătorii de energie nucleară, după ce s-a decis, la scurt timp după dezastrul de la Fukushima, să se elimine complet termocentralele din Germania, până în anul 2020. Mari companii precum RWE, E.ON şi Vattenfall au ameninţat cu procese şi cu relocarea operaţiunilor, ceea ce ar fi o lovitură grea pentru economia Germaniei. Actorii economici din industrie se plâng că plătesc cea mai scumpă energie din zona euro, iar aceasta nu poate decât să se scumpească pe măsură ce energia nucleară este eliminată. În acelaşi timp, Germania este o forţă mondială din punctul de vedere al industriei manufacturiere şi al exporturilor. Economia sa depinde, în mare parte, de celelalte state din zona euro şi din UE, în care exportă. Ca orice economie bazată pe exporturi mai degrabă decât pe consum intern, cea germană este expusă presiunilor externe. O altă problemă importantă va fi cea de ordin social, estimându-se că între trei şi cinci milioane de germani din populaţia totală de 80 de milioane trăiesc sub limita sărăciei, însă refuză să solicite ajutoare sociale din cauza ruşinii. 
Negocierile creştin-democraţilor cu social-democraţii se vor purta în primul rând pe repartizarea ministerelor, dar şi pe probleme importante precum: salariul minim pe economie de 8,5 euro pe oră pentru 6,9 milioane lucrători; nivelul impozitelor, mai ales pentru cei care deţin mari averi; problema energiei verzi care va pune mari dificultăţi de finanţare; probleme sociale precum cea a pensiilor legată mai ales de vârsta de pensionare, de acordarea unor pensii mărite pentru anumite categorii sociale, mai ales mamele care îşi cresc singure copiii; politica referitoare la familie, la sănătatea publică, mai ales raportul dintre asigurările de sănătate publice şi cele private; la piaţa muncii care impune reglementarea mai consistentă a contractelor temporare şi interimare; tema acordării dublei naţionalităţi; problemele europene referitoare la acordarea sprijinului ţărilor europene aflate în dificultate, la combaterea şomajului tinerilor în Europa; 
Pe data de 4 octombrie 2013, la Berlin, s-au întâlnit principalele partide politice de pe scena parlamentară federală, creştin-democraţii şi social-democraţii, următoarea întâlnire având loc pe 14 octombrie. După prima întâlnire declaraţiile ambelor echipe de negociere au subliniat că au fost identificate perspective comune dar şi "diferenţe importante"
. Până pe 14 octombrie, însă, liderii Uniunii s-au întâlnit  pe data de 10 octombrie, cu reprezentanţii conducerii Verzilor. 

